ખેર, તંત્ર-માર્ગીઓ માટે તો શું નેગેટિવ ‘ને શું પોઝિટિવ?! ઉત્તર અમેરિકાના લકોટા આદિવાસીઓ ‘એવી’ સ્ત્રીઓને યોદ્ધા કે ભિષજથી દૂર રાખતા. એ લોહીની શક્તિ યોદ્ધાને નબળો પાડી દે. હીલરને અશક્ત બનાવી દે, પણ તંત્ર-માર્ગીઓનું ઇજનેરત્વ ‘ને અધ્યાત્મ સમ્પ્રવિદ્ધ હતું. તિબેટિયન તંત્રમાં રજસ્વલા ડાકિણીનો ખાસ રોલ છે. પદ્મસંભવ પૂર્વેના ‘ભારતીય’ પુસ્તકો પણ એ વિષયમાં ઘણું કહે છે. ‘કૌલ જ્ઞાન નિમય’ પાંચ સનાતન એવં પવિત્ર તત્ત્વોમાં ભસ્મ, રજ, વીર્ય, માસિક-સ્રાવ ‘ને ઘી ગણે છે. ‘એવા’ લોહીને સ્ત્રીનું અમૃત કીધું છે. કદાચ અથર્વવેદનો ભાગ એવા ગૌણ ઉપનિષદ મનાતાં ગણપતિ અથર્વશીર્ષમાં ‘રક્તપુષ્પૈપૈઃ સુપુજિતમ…’ આવે છે. અમુક તંત્રજ્ઞાતા તે રક્તપુષ્પને જાસૂદ નહીં, પિરિઅડનું લોહી માને છે. ‘માતૃકાહેદા તંત્ર’માં ‘સ્વયંભૂ-રક્ત’ની ઉપમા આપી છે. ‘ને પ્રથમ સ્વયંભૂ-રક્તને પરમ પરિમોહન સ્વપુષ્પ કીધું છે. ૧૧મી સદી કે તે પહેલાંના ‘યોનીતંત્ર’માં લખ્યું છે કે વાતો કરવાનો શું અર્થ? આ લાભની માત્ર વાતો કરવી વ્યર્થ છે. જો કોઈ રજસ્વલા-ફૂલની ઉપાસના કરે તો તે ભાગ્ય પર વિજય મેળવે ‘ને આગળ જતાં મુક્તિ પણ. સંસ્કૃતમાં સ્ત્રી-પુષ્પ, સુપુષ્પ, જીવરક્ત જેવા શબ્દ છે. ‘હિંદુ-અલકેમિસ્ટસ’ એ દ્રવ્યને ૬ પ્રકારમાં વહેંચે છે. ‘એવી’ સ્ત્રી પુષ્પવતી કહેવાય. ‘એમસી’ વા ‘ટાઇમ’ને કન્યાવ્રત. કામાખ્યાના માતાજી પુષ્પરૂપિણી થાય પછી એમના લોહીવાળા કટકા આ દેશમાં આજે પણ હિંદુઓ પવિત્ર ‘ને પાવરફુલ ગણે છે.